留别宣守賈侍御用李白贈趙悅韻
作者：郭祥正
朝代：宋

paragraphs: 賈誼幾世孫，閑邪誠所存。
一登御史府，直氣壮中原。
五載三去國，出論皆騰喧。
浩養固無害，宣城况名藩。
下車究積弊，摘節仍除根。
乃遷孔子學，方庭樹蘭蓀。
講解得董生，思單先生恩。
軒軒慕高第，各各不窺園。
修橋濟行邁，掩骼招旅魂。
蕭蕭囹圄空，清風時掃門。
尋山出近郭，玉船紅浪翻。
誰爲坐上客，能酬謝公言。
自愧翅翎短，謬參鴻與鵷。
不有瓦礫賤，那知圭璧尊。
矧曰半面雅，歲久情愈敦。
三章寵新作，詞源何駿奔。
幾欲效長吉，微吟謝高軒。
霜威信凛冽，即之自溫溫。
又如太古鏡，磨開蒼蘚昏。
肝膽悉照徹，魑魅安敢論。
行聞紫泥詔，沙路馳歸轅。
豈容隱巖子，留連愛石盆。
看君楊天翼，北溟終化鵾。
而我隨白鳥，丹湖往孤鶱。